정조 4년
庚子四月二十日辰時。上御誠正閣。大臣備局堂上引見入侍時。領議政金尙喆。右議政李徽之。兼兵曹判書蔡濟恭。兼刑曹判書具善復。兼禮曹判書洪樂性。戶曹判書金華鎭。吏曹判書金鍾秀。知中樞府事鄭好仁。江華留守趙㻐。漢城府左尹李柱國。行副司直徐有寧。行副司直鄭一祥。行都承旨鄭民始。行副司直李性源。大司憲李𡊠。掌令尹行晉。持平李顯模。正言李濟萬。副校理姜彝正。副修撰金宇鎭。右副承旨李度默。假注書宋文述。事變假注書姜彙鈺。記事官李𤧣徐龍輔。以次進伏訖。尙喆曰。近日聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。卿之所愼。近則如何。尙喆曰。病狀雖未快愈。屢日偃處。極爲未安。敢此來待矣。臣之狗馬賤疾。生死何關。而聖恩如天。屢賜記問。至降珍劑。臣於此生。何以得報聖恩之萬一哉。且臣今日入來。左相又呈病辭。是可悶也。臣之兼帶甚多。而臣旣病昏如此。本職雖未遞免。兼帶則伏望減下焉。上曰。卿之所帶。豈獨多於他相也。尙喆曰。軍門及奉常寺。所繫甚重。而臣忝居提擧之任。公務之瘝曠者。多矣。上曰。軍門則不可勉副。奉常寺事。姑爲變通。好矣。仍傳曰。領相筵懇若此。兼帶奉常都提調。許副。出傳敎尙喆曰。臣於近日事。有深仰聖德者焉。趙明鼎事。處分仁厚。辭敎懇惻。非但渠家之含恩。在廷臣隣。孰不感嘆。且以銓地事言之。停望之中。實多可用之人。疏通之典。宜先及於此等之人。上敎之隄防鎭安。兩得其宜者。誠爲至當。李秉模放釋事。亦盛德矣。臣意以爲。自今開此路。俾得洗濯而自新。則皆殿下之臣子也。豈非可念之大者乎。上曰。向者承旨望中數人復望。是可喜也。尙喆曰。聖意如此勤懇。則吏判亦豈不奉行耶。上曰。然矣。吏判之意。亦豈有異同乎。尙喆曰。月蝕已過。禮部回咨。依例撰出。正書安寶後。定禁軍給馬。下送于灣府。使之轉送北京之地。何如。上曰。依爲之。出擧條尙喆曰。此開城留守金魯鎭狀啓也。以爲本府勅需枵竭。未及半勅之需。帽稅一百隻。依前劃給。量開市應下之數。屬之灣府。措備雜物。一依本府例擧行。取其剩餘。以備勅需。山城餉穀。至於三萬餘石之多。反爲病民之歸。而勅需罄竭之時。耗條請得。亦有近例。一年耗三千石大小米。移劃勅庫。會付備局。則民弊。可以小除。勅需。可以補用。請令廟堂稟處矣。松都勅庫之枵然。朝廷之所共知。而卽今京外。着手無處。本府餉穀之儲積。若是過多。畿海列邑之民弊。亦不可不念。以此耗條三千石。移付勅庫。會付備局事。使之依狀請擧行。至於開市之移屬灣府。關問義州。旣不願從。不可强令擧行。此則置之。何如。上曰。依爲之。出擧條尙喆曰。此平安監司鄭尙淳狀啓也。枚擧前義州府尹金勉柱所報。以爲使行問安饌物。將吏入送時搜檢。將校朴彭傑。銀子五十兩冒禁潛越。現捉於摘奸。故究覈取招。則彭傑果售潛商之計。銀子五十兩。襯身持去。現捉於江邊。廉察的實納招。爲先嚴刑一次仍囚。而取考事目。則潛挾銀貨。作門外現捉者。百兩以下。嚴刑一次。極邊定配矣。今此朴彭傑。潛挾銀貨。旣不滿百。而被捉於無作門摘奸之時。則其罪狀。固當依事目。作門外現捉之例勘處。而事係邊禁。請令廟堂稟處矣。作門外數不滿百之被捉者。自有刑配之事目。依此勘處之意。分付。何如。上曰。依爲之。出擧條尙喆曰。禁衛大將李敬懋。不有本兵之往復。徑先草記者。有傷事面。其所論責。不是異事。而草記旣異疏章。遣辭太欠稱停。其在警後之道。不可無飭。兼兵曹判書蔡濟恭推考。何如。上曰。依爲之。出擧條尙喆曰。禁衛大將李敬懋。設有難安之端。武將處義。其何可過費撕捱。而今日次對。又不進參。事體誠極未安。從重推考。申飭行公。何如。上曰。依爲之。出擧條尙喆曰。備局堂上金熤。無他撕捱之端。而今日次對。不爲進參。事體誠甚未安。推考申飭行公。何如。上曰。依爲之。出擧條尙喆曰。兼兵曹判書蔡濟恭。北關句管漢城判尹金熤。海西句管行副司直鄭一祥。京畿句管行副司直李性源。湖西句管行副司直徐有寧。仍差備堂。關東句管堂上差下。知中樞府事鄭好仁。行副司直兪彦鎬。堤堰堂上差下。使之察任。何如。上曰。依爲之。出擧條徽之曰。實錄校正堂上行副司直李福源。陳疏蒙遞。議政府左參贊黃景源。以陳疏未承批。不敢仕進。吏曹判書金鍾秀。不欲獨爲仕進。金鍾秀申飭行公。何如。上曰。依爲之。出擧條上曰。黃景源事。予甚慨然。久欲處分而未果矣。近日又撰明義錄云者。是何說也。明義錄。豈可續續撰成者乎。殊可駭也。徽之曰。校正堂上有闕。代以江華留守趙㻐差下。何如。上曰。依爲之。出擧條上曰。實錄郞廳。似當有加資之典。而下番年紀甚少。預爲變通。好矣。尙喆曰。聖敎至此。洪恩極天矣。上曰。徐龍輔之當爲兼差云者。是先朝洪昌漢之舊例。而渠旣年少。不必用此例。故使之勿爲差下矣。徽之曰。實錄郞廳。時帶館職者。館職許遞。專意史役。亦有前例。依例許遞。而金宇鎭方監誌狀。印役勢難兼察。實錄郞廳姑爲減下。何如。上曰。依爲之。出擧條上曰。今番兵曹草記下語。過矣。徽之曰。誠爲過當。亦非草記體段矣。上曰。王大妃殿一錢重人蔘粟米飮一貼。煎入。出榻敎上曰。王大妃殿進御理中丸半劑。製入。出榻敎華鎭曰。茂長縣乙酉條稅米三百餘石。己丑條稅米三十餘石。辛卯條稅米三十餘石。太十餘石。卽各年上納時欠縮。而使本縣徵納矣。分至十餘年。尙不收殺。其後守令。以此拘於解由。將至於永痼之境。不可無變通之道。曾前樂安海南等邑。亦有此等弊端。故筵稟定年條分排石數。已皆準納矣。今此茂長稅穀。亦依兩邑例擧行。則在本曹。庶可爲稅穀收捧之道。在本邑。亦可除解由未出之弊。下詢大臣而處之。何如。上曰。大臣之意。何如。尙喆曰。年久許多守令。不可因此永錮。莫重稅穀。亦不可不趁今收殺。依本道從前已行之例。使之擧行。恐似得宜矣。上曰。依爲之。出擧條尙喆曰。今番頒敎文中。赦句添入之際。有此違式之失。而政院亦不能覺察。藝文提學及該房承旨推考。何如。上曰。依爲之。出擧條民始曰。楊州高陽兩邑田稅。自二去壬午年全減時。無位田各陵軍復戶。自京廳每名十三斗式磨鍊給代。而有位田陵軍。則不爲給代矣。其後各陵位田。多有請得處。而給代則如前不減。事之無義。莫此爲甚。追後有位田各陵軍復戶給代米條。依當初位田不給代之例。區別蠲減。何如。上曰。依爲之。出擧條民始曰。均廳給代米條。近益苟艱。實無拮据支用之望。不可無變通之道。其中軍兵放料。雖不可容易議及。而至於兵曹一二軍色員役及有廳軍官。則此與軍兵有異。而自初以木錢朔下者。以米代給。旣極無義。且浮費條。各軍門皆以錢劃送。而獨於兵曹。以米劃送。亦甚斑駁。此後兵曹員役有廳軍官及浮費條。依例以錢劃送。何如。上曰。前例旣如此。則中間變改。未可知也。與本曹堂上。商議稟處。可也。出擧條尙喆曰。言端旣出。臣亦有可奏者矣。前者均堂。謂臣曰。均廳米條。極爲苟艱。沿海邑結錢。以米代捧運來似好云。臣意亦似便好。而此非倉卒講定者。日後諸堂商議定奪。有所大段變通。然後可解倒懸之急矣。上曰。吏判之意。何如。鍾秀曰。旣是結役。則捧米固宜。而但以錢代捧之餘。猝然變通。似爲難矣。且錢則收納之時。則別無加減。故官吏面任。不得操縱。而米則不然。升合之間。中間弄奸。甚多矣。尙喆曰。昔在先朝。徐志修筵稟此事。而臣則果爲持難矣。目今國用。如此匱竭。不變通則無奈何。故如是仰陳矣。上曰。兩南監司曾經之人。言其可否也。一祥曰。吏判之言。是矣。此似大段有弊矣。性源曰。軍作米爲南中大弊。結米若行。則亦似然矣。上曰。年來軍作米作錢者。幾次乎。尙喆曰。近來久不爲之。上年爲之事。命下矣。旋爲中止矣。民始曰。軍作米則爲弊誠甚。而至於結米。則雖曰有弊。只及於有土之民。此似勝矣。華鎭曰。田結近來漸縮者。至於六萬餘結。戶曹惠廳。何以支用乎。上曰。前嶺伯言之。田結。何其縮也。性源曰。臣待罪嶺南時。適當査陳。而其時陳起相當。俱爲二千餘結。聞湖南則新還起。多於陳處云矣。華鎭曰。此則無他。起者無實。而陳者永頉故也。上曰。糧餉廳田政。頗異矣。此較數歲之中爲之者耶。華鎭曰。然矣。上曰。臺臣進前。只擧末端。可也。𡊠行晉顯模彝正濟萬宇鎭啓曰。請喬桐府黜置罪人鄭致達妻。快正王法。以洩神人之憤。措辭見上上曰。不允。請還寢遠竄罪人韓翼謩。金吾草記勿施之命。仍施遠竄之典。措辭見上上曰。不允。請放歸田里罪人金相福。亟令王府。拿鞫嚴問。快正王法。措辭見上上曰。不允。請黑山島圍籬罪人龜柱。亟加嚴鞫。快正王法。措辭見上上曰。不允。請削黜罪人洪樂純。爲先中道付處。措辭見上上曰。不允。𡊠行晉顯模濟萬啓曰。請濟州牧移配罪人敬彬。亟令王府。更爲設鞫得情。措辭見上上曰。不允。請彦衡養遂獻遂。竝令王府。設鞫嚴問。措辭見上上曰。不允。請還寢會遂絶島定配之命。仍令王府。嚴鞫得情。措辭見上上曰。不允。請還寢李觀源定配之命。更令王府。設鞫得情。措辭見上上曰。不允。請遲晩後物故罪人啓能。亟施孥籍之典。措辭見上上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上上曰。不允。請物故罪人志恒之支屬應坐者。絶島散配。措辭見上上曰。不允。請洪國榮。爲先亟施遠竄之典。措辭見上上曰。亟停此啓也。𡊠行晉顯模啓曰。請大靜縣爲奴罪人金壽賢。依律處斷。措辭見上上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。措辭見上上曰。不允。請梁山郡定配罪人錫達。依律處斷。措辭見上上曰。不允。請大靜縣定配罪人聖中。亟令王府。設鞫嚴問。期於得情。快正王法。措辭見上上曰。不允。請削版罪人有臣宗甲義駿。竝令王府。設鞫嚴問。依律處斷。措辭見上上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。措辭見上上曰。亟停勿煩。請楸子島定配罪人趙嵎。亟寢酌處之命。仍令王府。設鞫得情。快正王法。措辭見上上曰。亟停勿煩。請薪智島荐棘罪人瑩中。設鞫嚴問。快施當律。措辭見上上曰。不允。請濟州牧定配罪人後樂。亟令王府。更加嚴鞫。期於得情。措辭見上上曰。不允。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。措辭見上上曰。不允。請楸子島安置罪人李普行。亟令王府。拿鞫嚴問。措辭見上上曰。不允。正言李濟萬啓曰。請大靜縣爲奴罪人金壽賢。更令王府。設鞫嚴問。依律處斷。措辭見上上曰。不允。請爲奴罪人河翼龍金重得。亟命王府。設鞫得情。快正王法。措辭見上上曰。不允。請海南縣定配罪人李弘濟。亟令王府。設鞫嚴問。措辭見上上曰。不允。請大靜縣定配罪人聖中。放逐罪人有臣宗甲義駿。竝令王府。設鞫嚴問。期於得情。快正王法。措辭見上上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。措辭見上上曰。不允。請定配罪人具翼遠。亟寢酌處之命。仍令王府。嚴鞫得情。快施當律。措辭見上上曰。不允。請減死安置罪人大燮。亟寢酌處之命。仍令王府。請鞫得情。快正王法。措辭見上上曰。不允。請減死罪人弼海。亟寢酌處之命。仍令王府。設鞫得情。快正王法。措辭見上請遠竄罪人安兼濟李宅鎭。亟令王府。竝加嚴鞫。期於得情。依律處斷。措辭見上上曰。亟停勿煩。請恒善支屬。亟命散配。日謙兄弟。竝投絶島。以嚴隄防。措辭見上上曰。不允。請荐棘罪人瑩中。亟令王府。設鞫嚴問。快施當律。措辭見上上曰。不允。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。措辭見上上曰。不允。請濟州牧減死定配罪人範聖。依律處斷。措辭見上上曰。不允。請減死定配罪人德秀。亟令王府。更加嚴鞫。快正王法。措辭見上上曰。不允。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島之典。措辭見上上曰。亟停勿煩。請逆賊尙魯。亟施孥戮之典。措辭見上上曰。不允。請削黜罪人李義翊。爲先亟施屛裔之典。措辭見上上曰。依啓。上曰。注書出去。臺啓速速書入。可也。仍命退。諸臣以次出。